**Ρούσσος Ανδρέα Κούνδουρος.**

Κάθε χρόνο που τιμούμε τον Ρούσσο Κούνδουρο συζητούμε τα γεγονότα ,τη ζωή ,το δράμα του. Και όχι μόνο αυτή την ημέρα αναζητούμε επίσης το λόγο της εκτέλεσης του Ρούσσου. Γιατί άραγε εκτελέστηκε στις 29 Αυγούστου 1944 ο Ρούσσος Κούνδουρος και άλλοι πατριώτες; Οι Γερμανοί είχαν ήδη ηττηθεί και σε λίγο διάστημα άρχισαν την αποχώρηση από την Ελλάδα. Επίσης γιατί παρέμειναν οι Γερμανοί μετά την ήττα τους μέχρι την 10η Μάιου 1945 στην Κρήτη; Με την παράλληλη μάλιστα παρουσία των Άγγλων. Οι εκτελέσεις δεν είχαν ιδιαίτερη αξία πλέον για τους Γερμανούς αλλά απ όσα γράφτηκαν και ειπώθηκαν, ήταν απαίτηση , αντίποινα από δωσίλογους-συνεργάτες των Γερμανών. Παράλληλα η παρουσία των Άγγλων με ενδιαφέρον για τη διάδοχη κατάσταση, με την παράταση της παρουσίας των Γερμανών μέχρι τον Μάη του 1945, όταν υπογράφηκε η παράδοση και η αποχώρηση τους, προετοίμαζε την επόμενη ημέρα στην Κρήτη. Σε αυτό το κλίμα, αν προσθέσουμε και την βέβαιη απαίτηση για την εκτέλεση του Ρούσσου, από ‘Έλληνα συνεργάτη των Γερμανών, που πρόσθεσε το όνομα του Κούνδουρου στον κατάλογο για την εκτέλεση, έχουμε μια εικόνα της εποχής.

Ο Ρούσσος Κούνδουρος είχε τη δυνατότητα σύμφωνα με όσα έχουν καταγραφεί να αποφύγει το τέλος του, αν υποχωρούσε στις πολλές πιέσεις, προτάσεις και υποσχέσεις πολλών πλευρών. Ουσιαστικά να συμμετέχει με την πλευρά τους στη νέα περίοδο. Αρκεί να εγκαταλείψει τις αξίες του, τη Ζωή του, τις Αρχές του, τους Συνεργάτες του. Ο Ρούσσος όμως είχε Αξίες, Αρχές και Λόγο. Ήταν Ένας Κοινωνικός Ηγέτης.

*«θα προχωρήσω το μαρτύριο μου υπερήφανα, διότι είμαι ‘Ελλην, τη βαρύτητα του οποίου ατυχώς δεν αισθάνονται όλοι… Η ζωή μας ανήκει εις την πατρίδα και μόνον σ αυτήν.. Καμία θυσία δεν είναι μεγάλη για την πατρίδα και καμία κληρονομιά δεν είναι μεγαλύτερη από κείνη που αφήνει ο έντιμος θάνατος υπέρ της πατρίδος …»* έγραψε ο Ρούσσος Κούνδουρος στην οικογένεια του από τη φυλακή. Απάντηση του Αρχηγού, του Ηγέτη. Η επιμονή στις αρχές και τις ιδέες του, τον οδήγησε στο απόσπασμα. Και όχι μόνο η επιμονή του δωσίλογου στα Χανιά.

Από τη μια πλευρά ο Ρούσσος Κούνδουρος, Ηγέτης , Έντιμος, Τολμηρός, Δημοκράτης, Πατριώτης, Δίκαιος. Με ιδέες, Όραμα και Πράξεις. Με συνέπεια λόγων και έργων. Από την άλλη οι θλιβεροί συνεργάτες των κατακτητών, οι διεφθαρμένοι ,οι σιωπηροί και άτολμοι.

Σε όλη του τη Ζωή ο Ρούσσος Κούνδουρος κινήθηκε με αξίες και αρχές. Νομικός υψηλού επιπέδου, με συμμετοχή στα κοινά. Εκλεγμένος Βουλευτής του κόμματος των Φιλελευθέρων, με σημαντικές παρεμβάσεις και προτάσεις. Χαρακτηριστικό είναι ότι το 1926 πρότεινε την ψήφιση του ΠΟΘΕΝ ΕΣΧΕΣ που άργησε 10ετίες να ψηφιστεί!!. Κρίσιμος ο ρόλος του στην αγροτική μεταρρύθμιση στην Κρήτη. Προώθησε ζητήματα με μεγάλο ενδιαφέρον για τον τόπο μας. Συνέβαλε αποφασιστικά σε έργα και υποδομές στην περιοχή μας, στο νομό. Στη λειτουργία του Νοσοκομείου, του Γυμνασίου, της Ηλεκτρικής Αγίου Νικολάου. Εκλεγμένος Δημοτικός Σύμβουλος και Πρόεδρος του Δημοτικού Συμβουλίου του Αγίου Νικολάου , απ όπου παύθηκε από τη δικτατορία Μεταξά !!! . Σημειωτέον ότι στη μνήμη του Ρούσσου Ανδρ Κουνδούρου αφιερώθηκε η Δημοτική Βιβλιοθήκη Αγίου Νικολάου.

Η κατάληψη της χώρας από τις φασιστικές δυνάμεις, οδήγησε τη χώρα σε ένα βαρύ χειμώνα με μεγάλες απώλειες . Τότε φάνηκαν οι συνεργάτες , οι δοσίλογοι που δεν δίστασαν αργότερα με τη στήριξη ξένων δυνάμεων ν αλλάξουν στολή και να ονομαστούν πατριώτες και να καταλάβουν θέσεις και αξιώματα. Ο Ρούσσος Κούνδουρος , που είχε ζητήσει και είχε τιμηθεί από του πολίτες ως Βουλευτής, ως Δημοτικός Σύμβουλος, ως έντιμος πολιτικός, πατριώτης και Ηγέτης με 5 Παιδιά, χωρίς δισταγμό προχώρησε στην αντίσταση στους Γερμανούς. Με τον Μιλτ Πορφυρογένη αφιερώθηκε στην οργάνωση της αντίστασης με το ΕΑΜ. Ηγετικός ο ρόλος του στην αντίσταση των Κρητικών. Μια συνεργασία που την σεβάστηκε, την τίμησε και βοήθησε στην πατριωτική αντίδραση των Κρητικών. Υπήρχαν όμως οι δυνάμεις που οι σχέσεις τους με τους κατακτητές, η αφανής και εμφανής συνεργασία τους με τους Γερμανούς δεν ανεχόταν την πατριωτική στάση του Ρούσσου. Ο Ρούσσος Κούνδουρος καταδόθηκε, προδόθηκε. Συνελήφθη στις 4 Αυγούστου, βασανίστηκε. Πιέστηκε να απορρίψει τη ζωή του, τις ιδέες του, τους συμμάχους του. Πολλές υποσχέσεις από πολλές πλευρές.

Ο Ρούσσος δεν ήταν στον αρχικό κατάλογο. Όπως διαπιστώθηκε , δοσίλογοι άλλαξαν τον κατάλογο, και ο Ρούσσος εκτελέστηκε. Δεν ήταν ανεκτός στο σύστημα που τον κατηγορούσε και τον πρόδωσε. Ήταν αρνητής και πολέμιος του πολιτισμού τους ,της συμπεριφορά τους, της προδοσίας, της διαφθοράς, της ηθικής τους . Ο Ρούσσος ανήκε σε άλλο κόσμο. Ήρωας, Αγωνιστής, Δημοκράτης, Έλληνας, Καθοδηγητής. Ηγέτης . Η απουσία του Ρούσσου Κούνδουρου ήταν οδυνηρή για την οικογένεια του. Η απουσία του Κοινωνικού Ηγέτη ήταν επώδυνη με δραματικές συνέπειες για τις κοινωνίες της εποχής και στα γεγονότα που ακολούθησαν. Αυτός ήταν και ο στόχος των δολοφόνων, των ηθικών αυτουργών. Αυτόν τον Ηγέτη τιμούμε, έτσι τον σκεφτόμαστε και Ελπίζουμε να μην χαθούν αυτές οι αξίες που δίνουν περιεχόμενο και αξία στις ζωές μας. Αρκεί να υπάρχει συνέπεια Λόγων και έργων.

***28 Αυγούστου 2022***

***Δημήτρης Κουνενάκης***

***Πρ Δήμαρχος Αγίου Νικολάου***